Publication: Magyar Közlöny
Issue: MK-2002-123 (Year: 2002, Number: 123)
Era: 1990-2004
Section: sára való utalás [36/1998. (IX. 16.) AB határozat, ABH
Paragraph Index: 270

d) Az Átv. a tulajdoni rendszer átalakulásának egyik elsõ jogszabálya volt 1989-ben, amelynek nem az volt a célja, hogy az akkor még csak tulajdoni rendszer reformjának nevezett folyamatot szabályozza, mert a törvényalkotó akkori feltételezése szerint ez a reform csak hosszú távon következik be. A törvény kimondta, hogy az akkor szabályozott kérdések alakulását lényegesen érintõ területen, a vagyonkezelõ szervezetek létrehozásáról és mûködésérõl külön törvény rendelkezik. A politikai és tulajdoni rendszer változásának menetében az Átv.-t néhány hónap múlva az átalakuló állami vállalatokat érintõ kérdésekben lényegesen megváltoztatták. Az indítványok az Átv. 21. §-a (1) bekezdésének szabályára hivatkoznak. Ez a szabály a korábbi állami vállalat által kezelt vagyonnak nem meghatározott tárgyait juttatta a létrejövõ társaságnak, hanem egy sok tényezõtõl függõ, bizonytalan kimenetelû folyamatban jelölt meg olyan feltételeket, amelyek kedvezõ esetben elvezethettek a részesedéshez (a részesedést bizonytalanná tevõ feltételek között szerepelt az is, hogy a jelentõs részben eladósodott állami vállalatok hitelezõi elfogadnak-e részesedést az átalakuló társaságokban). A tulajdoni rendszer változásának folyamatosan módosuló szabályaiban a privatizáció bizonytalan kimenetelû megvalósulásától függõen, különbözõ feltételekhez kötötten megállapított társasági részesedés nem tekinthetõ olyan kétségtelenül meglévõ jogcímnek, amelyre a tulajdonhoz való jog alkotmányos védelme kiterjed.

Source: https://magyarkozlony.hu/hivatalos-lapok/ee6da2c952e39a08dd5cce0d55f7c88c55158dce/dokumentumok/166f1baa82104a54f27b63d4d0b92095a3a9e25a/letoltes